text: Hærværksmand gav politiet et usædvanligt godt fod-spor
  19 august 2017 kl. 04.49
  En 20-årig ungersvend gjorde det let for politiet at afsløre ham som hærværksmand, da han natten til lørdag sparkede en rude ind i Esbjerg. Den 20-åriges sko blev nemlig fundet på den indvendige side af ruden.
  En 20-årig mand fra Esbjerg blev anholdt efter rude-sparkeriet og sigtet for hærværk.
  - Han var jo let at finde frem til i nattelivet, da han måtte flygte fra stedet med kun en enkelt sko og på sokkefod, siger vagtchef Erik Sønderskov, Syd- og Sønderjyllands Politi, lørdag morgen  til TV SYD.
  Den 20-årige blev dermed nattelivets anden rudeknuser.
  Tidligere fredag aften blev en 28-årig mand så vred, da han blev bortvist fra et værtshus på torvet i Ribe, at han smadrede hånden gennem en rude.Da den vrede gæst jog hånden gennem værtshusets vindue, skar han sig så slemt, at der måtte tilkaldes en ambulance, som kunne køre ham til skadestuen til behandling.
  Begge de to rudeknusere er nu sigtet for hærværk.
  20 årig mand fra Esbjerg anholdt og sigtet for hærværk.Han sparkede en rude itu-den ene sko fundet på indvendige side af ruden   #politidk
  
  